Kommissionens forordning (EF) nr. 1401/2002

af 31. juli 2002

om detaljerede regler for åbning og forvaltning af toldkontingenter for ris med oprindelse i de mindst udviklede lande for produktionsårene 2002/03 til 2008/09

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2501/2001 af 10. december 2001 om anvendelse af et arrangement med generelle toldpræferencer for perioden 1. januar 2002 til 31. december 2004(1), særlig artikel 9, stk. 6, og

ud fra følgende betragtninger:

(1) Artikel 9, stk. 5, i forordning (EF) nr. 2501/2001 fastsætter, at der, indtil toldsatserne i den fælles toldtarif er fuldstændig suspenderet fra 1. september 2009, for hvert produktionsår skal åbnes et globalt toldkontingent med nulsats for varer under pos. 1006, som har oprindelse i et land, der i henhold til forordningens bilag I er omfattet af de særlige ordninger for de mindst udviklede lande. Toldkontingentet for produktionsåret 2002/03 er på 2895 tons ækvivalent afskallet ris for varer under KN-kode 1006. For hvert af de følgende produktionsår øges kontingenterne med 15 % i forhold til kontingenterne for det foregående produktionsår.

(2) Disse bestemmelser skal gennemføres inden for rammerne af den almindelige handelsordning, der er fastlagt i Rådets forordning (EF) nr. 3072/95 af 22. december 1995 om den fælles markedsordning for ris(2), senest ændret ved Kommissionens forordning (EF) nr. 411/2002(3).

(3) De detaljerede regler for åbning og forvaltning af kontingenterne bør gælde for syv produktionsår.

(4) De mængder ris, der henføres under det globale toldkontingent, bør importeres på de bedst mulige konkurrencevilkår og således, at forstyrrelser på fællesmarkedet undgås.

(5) Kommissionens forordning (EF) nr. 2305/2001 af 27. november 2001 om åbning af et toldkontingent for ris med oprindelse i de mindst udviklede lande for produktionsåret 2001/02(4) gjaldt kun for et enkelt produktionsår. Ifølge dens betragtning 4 kan der ved denne periodes udgang efterfølgende fastlægges regler for en længere periode på baggrund af erfaringerne i det første år.

(6) Bestemmelserne vedrørende dokumentation for oprindelse er fastsat i artikel 67 til 97 i Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks(5), senest ændret ved forordning (EF) nr. 444/2002(6), og indeholder en definition af begrebet produkter med oprindelsesstatus, når der er tale om generelle toldpræferencer.

(7) De i denne forordning fastsatte foranstaltninger er i overensstemmelse med udtalelse fra Udvalget for Generelle Præferencer -

UDSTEDT FØLGENDE FORORDNING:

Artikel 1

I denne forordning fastlægges reglerne for åbning og forvaltning af de toldkontingenter for ris, der er omhandlet i artikel 9, stk. 5, i forordning (EF) nr. 2501/2001, for produktionsårene 2002/03, 2003/04, 2004/05, 2005/06, 2006/07, 2007/08 og 2008/09.

Artikel 2

I denne forordning forstås ved "produktionsår" det høstår, der er omhandlet i artikel 2 i forordning (EF) nr. 3072/95.

Artikel 3

1. Der åbnes globale toldkontingenter med nulsats for varer, der henhører under KN-kode 1006, udtrykt i ækvivalent afskallet ris, for de syv produktionsår fra 2002/03 og frem i overensstemmelse med tabellen i bilaget.

Disse kontingenter finder anvendelse på import med oprindelse i de lande, der i henhold til bilag I til forordning (EF) nr. 2501/2001 er omfattet af de særlige ordninger for de mindst udviklede lande.

2. Satsen for omregning af afskallet ris til uafskallet, delvis sleben eller sleben ris er den, der er fastsat i artikel 1 i Kommissionens forordning nr. 467/67/EØF(7).

For brudris sættes mængderne til dem, der ansøges om.

3. Al told ifølge den fælles toldtarif suspenderes for varer, der indføres i henhold til de i stk. 1 nævnte kontingenter.

Artikel 4

1. Bestemmelserne i Kommissionens forordning (EF) nr. 1291/2000(8), vedrørende licenser finder anvendelse på de i stk. 2 omhandlede licenser, undtagen hvis andet er fastsat i denne forordning.

2. Indførsel i henhold til de i artikel 3, stk. 1, omhandlede kontingenter forudsætter, at der forelægges en importlicens, der er udstedt i overensstemmelse med denne forordning.

3. Ansøgninger om importlicenser skal indgives til de kompetente myndigheder i medlemsstaterne i løbet af det pågældende produktionsårs fem første arbejdsdage.

Den enkelte licensansøgning må ikke vedrøre en mængde, der er større end den mængde ækvivalent afskallet ris, der er til rådighed for indførsel i det pågældende produktionsår.

4. Importlicensansøgningen og importlicensen skal indeholde følgende oplysninger:

a) I rubrik 8 angives oprindelseslandets navn. Der sættes kryds ved "ja".

b) I rubrik 20 angives følgende: "Ris med oprindelse i ... [navn på det land, der er anført i bilag I til forordning (EF) nr. 2501/2001], indført i henhold til artikel 9, stk. 5, i Rådets forordning (EF) nr. 2501/2001."

5. I importlicensens rubrik 24 angives følgende: "Toldfri op til den mængde, der er angivet i rubrik 17 og 18 i denne licens (forordning (EF) nr. 1401/2002)".

6. Som undtagelse fra artikel 10 i Kommissionens forordning (EF) nr. 1162/95(9) er sikkerhedsstillelsen for importlicenser 46 EUR pr. ton.

7. Importlicensansøgningerne vedrørende de pågældende kontingenter skal ledsages af:

a) bevis for, at ansøgeren er en fysisk eller juridisk person, der har udøvet handelsvirksomhed i rissektoren i mindst 12 måneder, og som er registreret i den medlemsstat, hvor ansøgningen indgives

b) en skriftlig erklæring fra ansøgeren om, at han kun har indgivet én ansøgning i forbindelse med det i artikel 3, stk. 1, omhandlede kontingent eller i påkommende tilfælde i forbindelse med den restmængde, der er til rådighed for den i artikel 5, stk. 4, omhandlede supplerende tranche.

Indgiver ansøgeren mere end én ansøgning om importlicens, tages ingen af dem i betragtning.

Artikel 5

1. Senest to arbejdsdage efter den sidste dag i den i artikel 4, stk. 3, nævnte periode underretter medlemsstaten Kommissionen om de mængder, for hvilke der er ansøgt om importlicens, opdelt efter ottecifret KN-kode og oprindelsesland.

Medlemsstaterne opgiver også ansøgernes navn og adresse og denne forordnings nummer og benævnelse.

Meddelelserne sendes til Kommissionen pr. e-post eller fax på de formularer, Kommissionen stiller til medlemsstaternes rådighed til dette formål.

Der fremsendes meddelelse, selv om der ikke er indgivet nogen ansøgning i en medlemsstat. I meddelelsen skal det angives, at der ikke er modtaget nogen ansøgning inden for den i artikel 4, stk. 3, anførte periode.

2. Senest ti arbejdsdage efter den sidste dag i den i stk. 1 nævnte periode afgør Kommissionen, i hvilket omfang ansøgerne kan imødekommes.

Hvis de samlede mængder, hvorom der ansøges, overstiger mængden af det pågældende kontingent, fastsætter Kommissionen en reduktionskoefficient i form af en procentsats, der anvendes på hver enkelt ansøgning.

3. Hvis anvendelsen af den i stk. 2 omhandlede procentsats bevirker, at der i en medlemsstat opstår mængder på under 20 tons pr. ansøgning, tildeler den pågældende medlemsstat ved lodtrækning blandt ansøgerne den samlede mængde, opdelt i et eller flere partier på 20 tons, og eventuelt en restmængde.

4. Hvis ikke alle eller dele af de i artikel 3, stk. 1, nævnte kontingenter er dækket af de udstedte importlicenser, kan de resterende mængder dækkes af en supplerende tranche i februar i det pågældende produktionsår. Den ifølge denne forordning gældende procedure for udstedelse af importlicenser finder tilsvarende anvendelse.

Artikel 6

1. Senest to arbejdsdage fra offentliggørelsen af Kommissionens afgørelse udstedes importlicenserne for de mængder, der fremkommer ved anvendelsen af artikel 5.

2. Som undtagelse fra artikel 9 i forordning (EF) nr. 1291/2000 kan rettigheder, der er knyttet til importlicenser, ikke overdrages.

3. Importlicenser, der udstedes i henhold til denne forordning, er gyldige fra den faktiske udstedelsesdato. Som undtagelse fra artikel 6, stk. 1, i forordning (EF) nr. 1162/95 er importlicenserne gyldige indtil udgangen af den sjette måned derefter.

Importlicensernes gyldighedsperiode må imidlertid ikke strække sig ud over produktionsårets udgang.

Artikel 7

1. Der fremlægges bevis for oprindelsesstatus for produkter, der indføres i henhold til de i artikel 3, stk. 1, omhandlede kontingenter, ved hjælp af oprindelsescertifikatet, formular A, som udstedes efter bestemmelserne i artikel 67 til 97 i forordning (EØF) nr. 2454/93.

2. I rubrik 4 i oprindelsescertifikatet, formular A, anføres:

a) "Kontingent - forordning (EF) nr. 1401/2002"

b) datoen for lastningen af risen i det begunstigede eksportland og det produktionsår, for hvilket leveringen finder sted

c) KN kode 1006 (opdelt efter ottecifret KN-kode).

Artikel 8

Medlemsstaterne giver Kommissionen følgende oplysninger pr. fax eller e-post:

a) Senest to arbejdsdage efter udstedelsen af den i artikel 6, stk. 1, nævnte importlicens oplyses de mængder, opdelt efter ottecifret KN-kode, der er udstedt licenser for, med angivelse af dato, oprindelsesland og licenshaverens navn og adresse.

b) Hvis en udstedt importlicens annulleres, gives der senest to arbejdsdage efter annulleringen oplysning om de mængder, opdelt efter ottecifret KN-kode, der er annulleret licenser for, samt navn og adresse på indehaverne af de annullerede licenser.

c) Den sidste arbejdsdag i den anden efterfølgende måned gives der for hvert oprindelsesland oplysning om de mængder, opdelt efter ottecifret KN-kode, der rent faktisk er overgået til fri omsætning i den pågældende måned.

Ovennævnte oplysninger skal indsendes særskilt, men efter samme bestemmelser som oplysningerne om andre importlicenser i rissektoren.

Der skal gives meddelelse, selv om der ikke er udstedt licens, og/eller der ikke er foretaget import i den pågældende periode. I meddelelsen skal der stå, at der ikke er udstedt licens, og/eller at der ikke er foretaget import.

Artikel 9

Denne forordning træder i kraft den 1. september 2002.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 31. juli 2002.

På Kommissionens vegne

Pascal Lamy

Medlem af Kommissionen

(1) EFT L 346 af 31.12.2001, s. 1.

(2) EFT L 329 af 30.12.1995, s. 18.

(3) EFT L 62 af 4.3.2002, s. 27.

(4) EFT L 310 af 28.11.2001, s. 10.

(5) EFT L 253 af 11.10.1993, s. 1.

(6) EFT L 68 af 12.3.2002, s. 11.

(7) EFT 204 af 24.8.1967, s. 1.

(8) EFT L 152 af 24.6.2000, s. 1.

(9) EFT L 117 af 24.5.1995, s. 2.

BILAG

(Tabel omhandlet i artikel 3, stk. 1)

>TABELPOSITION>